Pernille Rosenkrantz-Theil (EL), 2002-03-19:
Viden er magt, og den her regering ønsker ikke, at andre end den selv har magten.
Derfor skærer den ned på vidensniveauet i det her samfund.
Der er masser af flotte ord fra Venstreregeringen om videnssamfundet og om, at vi skal udvikle videnssamfundet, men det eneste, Venstreregeringen i virkeligheden gør, er at skære ned på videnssamfundet.
Det er, hvad enten det er på universiteterne, på andre videregående uddannelser, eller om det er inden for det område, vi behandler her i dag.
Vi har at gøre med en regering, som sætter skattestoppet højere end viden, som sætter skattestoppet højere end det, der er Danmarks eneste råstof, nemlig uddannelse.
Jeg ved ikke, hvordan regeringen har tænkt sig i fremtiden at finansiere et velfærdssamfund, et velfærdssamfund, der i dag bygger på viden.
Til det om aftenskolerne: Jamen ikke kun sætter man generelt brugerbetalingen op, man går også ind og laver
central styring af, hvilke kurser der skal udbydes
Det mener jeg er et udtryk for en klar ensretning, som jeg ikke kan få til at stemme overens med Venstres valgparole om frit valg.
Hvor er det frie valg henne, hvis det er Venstre og andre politikere, der skal sidde og diktere, hvad det er, folk skal lære?
Jeg synes, at den fri ungdomsuddannelse er et andet eksempel på, at Venstre i virkeligheden ikke er særlig meget for frit valg og ikke er særlig meget for at sætte eleven eller individet i centrum.
Den fri ungdomsuddannelse har været en kæmpesucces.
Den har formået at samle op på en gruppe unge, som uddannelsessystemet ellers ikke har kunnet integrere.
Men Venstre vil af med alt det alternative, af med alt det skæve, af med alt det, der ikke lige passer ind i deres kasser, af med alt det, der ikke lige passer ind i det samfund, som Venstre ønsker at skabe.
Der er så ikke noget frit valg, der er kun frit valg, hvis man kører ud fra de baner, som Venstre sætter op.
Det er en klar ensretning, og Venstre laver en klar magtcentralisering, en klar videnscentralisering med det forslag, der ligger på bordet her i dag. Desuden går Venstre ind og skærer på daghøjskolerne og på aftenskolerne og på folkeuniversiteterne, områder, der i høj grad bliver brugt af unge, som aldrig kom i gang med en uddannelse, uddannelser, som i høj grad bliver brugt af folk, som er blevet skubbet uden for arbejdsmarkedet, og som ønsker at omskole sig eller komme i gang med en uddannelse igen eller finde ud af, hvad deres plads i det her samfund kan blive.
Regeringen går altså ind og prioriterer et skattestop, der primært er til gavn for de rigeste i det her samfund, højere end at sikre, at folk, der er blevet presset uden for det her samfund, kan komme ind i samfundet igen.
Jeg synes, det siger noget om regeringens klasseprofil.
Jeg synes, det her er en sørgelig dag.
Det her kommer til at gå hårdt ud over ældre og handicappede, som bruger folkeoplysning, som bruger aftenskolerne, men som i fremtiden får fordoblet brugerbetaling.
Det kommer til at gå ud over de arbejdsløse, som måtte ønske at omskole sig, og det kommer til at gå ud over den gruppe unge, som ikke passer ind i Venstres kasser.
Jeg synes, det er sørgeligt, og jeg vil meget gerne beklage, at det her lovforslag formodentlig om et øjeblik bliver vedtaget.